## Pravilnilk o mjerilima i načinu korištenja prihoda javnih visokih učilišta i javnih znanstveno istraživačkih instituta ostvarenih na tržištu od obavljanja svoje djelatnosti

### NN 103/1995 (15.12.1995.), Pravilnilk o mjerilima i načinu korištenja prihoda javnih visokih učilišta i javnih znanstveno istraživačkih instituta ostvarenih na tržištu od obavljanja svoje djelatnosti

# MINISTARSTVO FINANCIJA

Na temelju članka 54. stavka (2), a u svezi s člankom 9. stavkom (2)
Zakona o proračunu ("Narodne novine", broj 92/94) ministar financija
donosi

## PRAVILNILK

### O MJERILIMA I NAČINU KORIŠTENJA PRIHODA JAVNIH VISOKIH UČILIŠTA I JAVNIH ZNANSTVENOISTRAŽIVAČKIH INSTITUTA OSTVARENIH NA TRŽIŠTU OD OBAVLJANJA SVOJE DJELATNOSTI

OPĆE ODREDBE

Članak 1.

(1) Ovim se Pravilnikom uređuju prihodi javnih visokih učilišta (u daljnjem
tekstu: visoka učilišta) i javnih znanstvenoistraživačkih instituta (u
daljnjem tekstu: instituti) ostvareni na tržištu od obavljanja osnovne
i ostalih djelatnosti, način korištenja tih prihoda i druga područja u
svezi s time.

(2) Odredbe ovog Pravilnika ne odnose se na djelatnosti i aktivnosti
koje se financiraju iz državnog proračuna ili proračuna jedinica lokalne
samouprave i uprave.

(3) Ovim se Pravilnikom ne uređuje što se smatra visokim učilištem i
institutom, već se za to primjenjuju rješenja iz odgovarajućih zakona.

(4) Visoko učilište i institut svojim aktom mogu odrediti što je osnovna,
a što ostale djelatnosti.

NASTAVNA DJELATNOST

Članak 2.

(1) Visoka učilišta, u skladu sa zakonom, ustrojavaju i izvode nastavu
i programe stalnog usavršavanja na sveučilišnim i stručnim studijima.

(2) Programi studija studenata koje je odobrilo nadležno ministarstvo,
financiraju se iz državnog proračuna, na način uređen zakonom i provedbenim
propisima kojima se uređuje proračun.

(3) Visoko učilište može, u skladu sa zakonom, organizirati program
stalnog usavršavanja studenata odnosno polaznika čiji izdaci nisu predviđeni
državnim proračunom, a koji se podmiruju plaćanjem školarine.

(4) Prihod od školarina iz stavka (3) ovog članka, namijenjen je za
podmirenje izdataka u svezi s programom iz stavka (3) ovog članka, smatra
se, u smislu ovog Pravilnika, prihodom ostvaren na tržištu od obavljanja
djelatnosli, s time što se najmanje 40% prihoda usmjerava za unapređenje
djelatnosti visokog učilišta.

(5) Visoko učilište može dio prihoda iz stavka (3) ovog članka namijeniti
za plaćanje potrebnog rada izvan normirane redovne djelatnosti.

ZNANSTVENOISTRAŽIVAČKA I STRUČNA DJELATNOST

Članak 3.

(1) Visoka učilišta i instituti mogu ugovarati i izvoditi znanstvene
i stručne projekte.

(2) Ako se znanstveni i stručni projekti iz stavka (1) ne financiraju
iz državnog proračuna ili proračuna jedinica lokalne samouprave i uprave,
prihod od tih aktivnosti, u smislu ovog Pravilnika, smatra se prihodom
ostvaren na tržištu od obavljanja djelatnosti, s time da se najmanje 10%
prihoda usmjerava za unapređenje djelatnosti visokog učilišta ili instituta.

(3) Visoko učilište ili institut može dio prihoda iz stavka (2) ovog
članka namijeniti za plaćanje potrebnog rada izvan normirane redovne djelatnosti.

IZNAJMLJIVANJE PROSTORA I OPREME

Članak 4.

(1) Visoko učilište i institut može iznajmiti dio prostora, koji nije
neophodan za nesmetano obavljanje djelatnosti, s time što je za iznajmljivanje
prethodno potrebno dobiti suglasnost nadležnog ministarstva.

(2) Prihod iz stavka (1) ovog članka namijenjen je za podmirenje izdataka
poslovanja, s time da se najmanje 60% prihoda usmjerava za unapređenje
osnovne djelatnosti visokog učilišta ili instituta.

PRIHODI OD DONACIJA I DRUGIH POMOĆI

Članak 5.

(1) Visoko učilište ili institut može primiti prihode od donacija i
drugih pomoći.

(2) Ako donator ili druga fizička odnosno pravna osoba ne odredi namjenu
korištenja donacija i drugih pomoći iz stavka (1) ovog članka, visoko učilište
ili institut takav prihod koristi na način predviđen člankom 4. ovog Pravilnika.

NADZOR I IZVJEŠĆIVANJE

Članak 6.

(1) Nadzor nad stjecanjem i korištenjem prihoda uređenih ovim Pravilnikom,
provodi Ministarstvo znanosti i tehnologije.

(2) Ministarstvo znanosti i tehnologije redovito izvješćuje Ministarstvo
financija o trošenju financijskih sredstava ostvarenih u skladu s odredbama
ovog Pravilnika.

Članak 7.

(1) Visoko učilište i institut koji primjenjuje odredbe ovoga Pravilnika
obvezno je voditi zasebno računovodstvo za aktivnosti koje uređuje ovaj
Pravilnik.

(2) Visoko učilište i institut koji primjenjuje odredbe ovoga Pravilnika
obvezno je iskazivati prihode i izdatke prema propisima kojima je uređeno
računovodstvo proračuna.

(3) Visoko učilište i institut koji primjenjuje odredbe ovoga Pravilnika,
u pogledu izvješćivanja o financijskom poslovanju obavezno je pridržavati
se načina i roka određenih Zakonom o proračunu i propisima donesenim na
temelju toga zakona tako da se u financijskim izvještajima pruži informacija
o djelatnosti koja se financira iz državnog proračuna, zasebna informacija
o aktivnostima koje se financiraju iz prihoda od vlastite djelatnosti odnosno
ovoga Pravilnika, te zbrojna financijska informacija.

(4) Visoko učilište i institut koji primjenjuje odredbe ovoga Pravilnika
u okviru godišnjeg izvješća dužno je podrobno izvjestiti Ministarstvo znanosti
i tehnologije o aktivnostima koje se financiraju iz vlastite djelatnosti
odnosno prema odredbama ovog Pravilnika.

(5) Ministarstvo znanosti i tehnologije obvezno je Ministarstvu financija
dostaviti zbrojno godišnje izvješće s podrobnim objašnjenjima o aktivnostima
koje se financiraju iz vlastite djelatnosti odnosno prema odredbama ovoga
Pravilnika.

(6) Visoko učilište i institut za financiranje aktivnosti koje se uređuju
ovim Pravilnikom, ako nema otvoreni bankovni račun obvezan je otvoriti
bankovni račun, koji nije isti kao bankovni račun iz članka 8. stavka (2)
Zakona o proračunu, odnosno ako postoji bankovni račun, obvezan je voditi
podračune za financiranje iz državnog proračuna i za financiranje prema
ovome Pravilniku.

PRIJELAZNE I ZAVRŠNE ODREDBE

Članak 8.

(1) Visoka učilišta i instituti, ako ostvare prihode koji nisu uređeni
ovim Pravilnikom, a za aktivnosti koje se ne financiraju iz državnog proračuna
ili proračuna jedinica lokalne samouprave i uprave, na odgovarajući način
primjenjuju odredbe ovog Pravilnika.

Članak 9.

(1) Primjenom odredbi ovog Pravilnika, a u skladu s odredbama članka
50. Zakona o proračunu, stekli su se uvjeti da se na visoka učilišta i
institute ne primjenjuju odredbe Uredbe o prihodima organizacija znanosti,
prosvjete, kulture, tehničke kulture i športa, korisnika Proračuna Republike
Hrvatske, ostvareni obavljanjem vlastite djelatnosti ("Narodne novine",
broj 53A/91).

Članak 10.

(1) Ovaj Pravilnik stupa na snagu osmog dana od objave u "Narodnim
novinama", a primjenjuje se od 1. siječnja 1996. godine.

Ministar financija

Božo Prka, v. r.

Pravilnik, NN 103/1995-1724